2.nabádaním všetkých mladých ľudí, najmä mladých ľudí s obmedzenými príležitosťami, zo znevýhodnených prostredí alebo patriacich k zraniteľným skupinám, aby sa stali aktívnymi a angažovanými občanmi, ako aj aktérmi zmeny, inšpirovanými európskym pocitom spolupatričnosti. To zahŕňa ďalšie úsilie pri budovaní kapacít na účasť mládeže a občiansku angažovanosť medzi mladými ľuďmi a medzi všetkými zainteresovanými stranami, ktoré sa venujú zastupovaniu ich záujmov. Patrí sem prispievanie mladých ľudí z rôznych prostredí a aj patriacich do zraniteľných skupín ku kľúčovým konzultačným procesom, ako je Konferencia o budúcnosti Európy,

V tejto súvislosti by bol Európsky rok mládeže 2022 ďalším impulzom pre mladých ľudí v Európe, aby prichádzali so svojimi príspevkami a poznatkami, a tak formovali rozvoj a spoločnosť Únie vo všeobecnosti. Bola by to aj príležitosť na zvýšenie informovanosti o možnostiach, ktoré na mladých ľudí čakajú. Celkovým cieľom Európskeho roka mládeže je posilniť úsilie Únie, členských štátov, regionálnych a miestnych orgánov o ocenenie, podporu a zapojenie mládeže do diania po pandémii, a to:

Tento návrh je v súlade so zásadou subsidiarity stanovenou v článku 5 ods. 3 Zmluvy o Európskej únii (ZEÚ). Ciele návrhu nie je možné uspokojivo dosiahnuť len činnosťou členských štátov. Dôvodom je to, že činnosť sa konkrétne zameriava na posilnenie hlasu mladých ľudí na európskej úrovni s cieľom obohatiť spoločný projekt Únie, a to, že pri činnosti iba na vnútroštátnej úrovni by sa nevyužil európsky rozmer výmeny skúseností a osvedčených postupov medzi členskými štátmi. Únia dosahuje svoje ciele primeranými prostriedkami podľa rozsahu, v akom boli na ňu zmluvami prenesené príslušné právomoci. Pri činnostiach členských štátov sa navyše môžu využiť výhody informovanosti a zviditeľnenia v rámci EÚ a mimo nej.

Európsky rok mládeže 2022 bude medziodvetvový a bude vychádzať zo všetkých politík a programov EÚ, ktorých cieľom je zlepšiť život všetkých mladých ľudí a posilniť ich postavenie. Mal by stavať na Európskej zelenej dohode – stratégii udržateľného rastu EÚ, a ďalších existujúcich iniciatívach a politikách, ako sú európske digitálne desaťročie, vnútorný trh (ktorý čoskoro oslávi 30. výročie), nový európsky Bauhaus, misie programu Horizont Európa, Konferencia o budúcnosti Európy, Európsky pilier sociálnych práv, stratégia EÚ v oblasti práv dieťaťa, stratégia v oblasti práv osôb so zdravotným postihnutím, strategický rámec EÚ pre rovnosť, začleňovanie a účasť Rómov, stratégia pre rovnosť LGBTIQ osôb, akčný plán EÚ proti rasizmu, stratégia EÚ na boj proti antisemitizmu a podporu židovského života, akčný plán pre integráciu a začlenenie na roky 2021 – 2027, stratégia EÚ pre rodovú rovnosť, akčný plán pre európsku demokraciu, európsky plán na boj proti rakovine a dlhodobá vízia pre vidiecke oblasti EÚ. Európsky rok mládeže je spojený s mnohými oblasťami politiky Únie, ktoré presahujú samotnú politiku v oblasti mládeže, ako sú vzdelávanie a odborná príprava, zamestnanosť, sociálne začlenenie, kultúra a médiá, šport, zdravie, výskum a inovácie, životné prostredie a klíma, doprava, nediskriminácia a boj proti rasizmu, súdržnosť a mestská politika, rozvoj vidieka, migrácia, ako aj s väzbami Únie s jej susedskými a medzinárodnými partnerstvami.

Národní koordinátori by v spolupráci so zástupcami organizácií alebo orgánov v oblasti mládeže vrátane podľa možnosti samotných mladých ľudí mali aktívne zapájať mladých ľudí do prípravy a vykonávania činností Európskeho roka mládeže 2022.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

(4)V stratégii Európskej únie pre mládež na roky 2019 – 2027 sa uznáva, že mladí ľudia sú strojcami vlastných životov, prispievajú k pozitívnej zmene v spoločnosti a obohacujú ambície EÚ a že politika v oblasti mládeže môže prispieť k vytvoreniu priestoru, v ktorom mladí ľudia môžu využiť príležitosti a môžu byť spojení s európskymi hodnotami. Predchádzajúce Európske roky, ako napríklad Európsky rok železníc 2021, Európsky rok kultúrneho dedičstva 2018 alebo Európsky rok občanov 2013 – 2014, ponúkajú cenné skúsenosti, ktoré by mali slúžiť ako základ pre budúce úsilie o zapojenie mladých ľudí do formovania ich budúcnosti a budúcnosti Európy.

(5)Nástroj NextGenerationEU zabezpečuje rýchle napredovanie dvojakej transformácie, poskytuje možnosť kolektívne vyjsť z pandémie silnejší a znovu otvára perspektívy príležitostí pre mladých ľudí vrátane kvalitných pracovných miest a prispôsobenia sa sociálnym zmenám. Cieľom Únie je, aby sa mladí ľudia v plnej miere zapojili do zavádzania nástroja NextGenerationEU, čím sa posilní ich úloha v zelenej a digitálnej transformácii.

(6)Predsedníčka von der Leyenová 15. septembra 2021 vo svojom prejave o stave Európskej únie oznámila, že Európska komisia navrhne vyhlásiť rok 2022 za Európsky rok mládeže. Predsedníčka von der Leyenová vyzdvihla dôveru, ktorú cíti v budúcnosť Európy a ktorú čerpá z inšpirácie od mladých Európanov, pričom dodala, že „pokiaľ […] chceme našu Úniu pretvoriť na ich obraz, musia mladí ľudia dostať príležitosť formovať budúcnosť Európy“. Na vytvorenie lepšej budúcnosti potrebuje Európa víziu, angažovanosť a účasť všetkých mladých ľudí. Európa musí mladým ľuďom poskytnúť príležitosti pre zelenšiu, digitálnejšiu a inkluzívnejšiu budúcnosť. Z tohto dôvodu predsedníčka navrhla „[rok], ktorý bude zasvätený uznaniu mladých ľudí, ktorí obetovali tak veľa pre ostatných“.

(7)Aktívna účasť mladých ľudí na demokratických procesoch má zásadný význam pre budúcnosť Európy a jej demokratických spoločností. Európsky rok mládeže sa preto v súlade s akčným plánom pre európsku demokraciu zameriava na podporu aktívneho zapojenia mladých ľudí do demokratického života v Európe, a to aj podporovaním činností zameraných na účasť mladých ľudí z rôznych prostredí na procesoch, ako je napríklad Konferencia o budúcnosti Európy, propagovaním občianskej angažovanosti a iniciatív v oblasti dobrovoľníctva, čím sa zvyšuje informovanosť o spoločných európskych hodnotách a základných právach, ako aj o európskej histórii a kultúre, spájaním mladých ľudí a subjektov s rozhodovacími právomocami na miestnej a vnútroštátnej úrovni, ako aj na úrovni Únie, a prispievaním k procesu európskej integrácie.

(8)Uznáva sa aj kľúčová úloha mladých ľudí, ktorú treba podporovať s cieľom „nasmerovať ich nekonečné schopnosti aktivizmu do vytvárania lepšieho sveta.“ Európsky rok mládeže je konkrétnym príspevkom k Agende OSN 2030 pre udržateľný rozvoj (ďalej len „Agenda 2030“), v ktorej sa zdôrazňuje, že „deti a mladé ženy a muži sú rozhodujúcimi činiteľmi zmeny“, a mal by hlbšie podnietiť vykonávanie tejto agendy, cestu k udržateľnému rozvoju a schopnosť mladých ľudí formovať budúcnosť nielen Únie, ale aj partnerských krajín EÚ a celej našej planéty.

(9)Európsky rok by mal prispieť k posilneniu účasti mládeže na vonkajšej činnosti EÚ vo všetkých politikách, k vytváraniu nových príležitostí pre vzdelávanie a výmeny, partnerstvá a dialóg medzi mladými ľuďmi z EÚ a partnerských krajín a k zvýšeniu úlohy zapojenia mládeže do strategickej komunikácie a činnosti v oblasti verejnej diplomacie.

(10)Európske ciele v oblasti mládeže, ktoré sú neoddeliteľnou súčasťou stratégie EÚ pre mládež a ktoré vypracovali mladí ľudia pre mladých ľudí v rámci procesu Európskeho dialógu s mládežou, sú svedectvom o entuziazme mnohých mladých Európanov, ktorí sú ochotní zapájať sa do určovania smeru, ktorým by sa mal uberať rozvoj Európskej únie.

(11)Európsky rok mládeže by mal podporiť úspešné vykonávanie prvej zásady Európskeho piliera sociálnych práv, v ktorej sa zdôrazňuje, že „každý má právo na kvalitné a inkluzívne vzdelávanie, odbornú prípravu a celoživotné vzdelávanie“, a európskeho vzdelávacieho priestoru, ktorého cieľom je stimulovať mladých ľudí v ich osobnom, spoločenskom a profesijnom naplnení, a to vytvorením skutočného európskeho priestoru vzdelávania do roku 2025, v ktorom inkluzívne a vysokokvalitné vzdelávanie a odborná príprava pre všetkých nie sú obmedzované hranicami.

(12)Európsky rok mládeže by mal podporovať úsilie Únie o rozšírenie pracovných príležitostí pre mladých ľudí v období po pandémii, ako sa uvádza v uznesení Európskeho parlamentu o záruke pre mladých ľudí [ 2020/2764(RSP) ], v ktorom sa zdôrazňuje, že opatrenia na obmedzenie pohybu spôsobili náhle narušenie formálneho vzdelávania a informálneho učenia sa mladých ľudí, ich stáží a učňovskej prípravy, ako aj výkonu ich práce, čo ovplyvnilo ich príjem, potenciál zarábať a životné podmienky vrátane zdravia, a to najmä duševného zdravia.

(13)Európsky rok mládeže by mal byť ďalším impulzom na vytváranie kvalitných pracovných príležitostí pre mladých ľudí v rámci iniciatívy Podpora zamestnanosti mladých ľudí (Youth Employment Support, YES) vrátane posilnenej záruky pre mladých ľudí a v rámci iniciatívy ALMA [vytýčiť si cieľ (Aim), naučiť sa (Learn), zvládnuť (Master), dosiahnuť (Achieve)], ktorá sa má vykonávať v rámci Európskeho sociálneho fondu+. Iniciatíva ALMA by mala byť programom cezhraničnej mobility mládeže určeným pre znevýhodnených ľudí, ktorí nie sú zamestnaní, ani nie sú v procese vzdelávania alebo odbornej prípravy, a zameraným na získanie odbornej praxe v zahraničí spolu so sociálnymi službami, a to s cieľom poskytnúť týmto mladým ľuďom, vrátane tých, ktorí pochádzajú z vidieckych, okrajových a menej rozvinutých regiónov, vzdelanie, odbornú prípravu alebo kvalitné zamestnanie.

(14)V uznesení Európskeho parlamentu o vplyve ochorenia COVID-19 na mládež a šport [2020/2864(RSP)] sa zdôrazňuje mimoriadne akútny vplyv súčasnej pandémie na mladých ľudí, ktorí nie sú zamestnaní, ani nie sú v procese vzdelávania alebo odbornej prípravy (NEET), a zdôrazňuje sa potreba riešiť problémy, ktorým čelia mladí ľudia zo zraniteľných skupín; konštatuje sa v ňom, že nezamestnanosť a chudoba mladých ľudí od vypuknutia pandémie neustále narastajú, a Komisia a členské štáty sa nabádajú, aby prijali všetky potrebné opatrenia na boj proti katastrofálnym účinkom pandémie na zamestnanosť mladých ľudí. V uznesení sa pripomína úloha dobrovoľníctva pri rozvoji životných a pracovných zručností mladých ľudí a vyjadruje sa domnienka, že Európsky zbor solidarity môže mladým Európanom pomôcť rozšíriť si príležitosti za hranice svojej miestnej reality.

(15)Európsky rok mládeže by mal podporiť vykonávanie uznesenia Rady z 1. decembra 2020 o vytvorení európskeho programu práce s mládežou a záverov Rady z 22. mája 2019 o mladých ľuďoch a budúcnosti práce, záverov Rady z 10. decembra 2019 o digitálnej práci s mládežou a zo 7. decembra 2017 o inteligentnej práci s mládežou.

(16)Vzhľadom na význam boja proti klimatickej a prírodnej kríze v súlade so záväzkami Únie vykonávať Parížsku dohodu a dosiahnuť ciele OSN v oblasti udržateľného rozvoja by mal Európsky rok mládeže spravodlivým a inkluzívnym spôsobom prispieť k začleňovaniu opatrení v oblasti klímy a prírody a k vykonávaniu Európskej zelenej dohody, misií programu Horizont Európa a balíka návrhov „Fit for 55“, a to najmä nabádaním mladých ľudí, aby prichádzali s vlastnými iniciatívami a tvorivými nápadmi na dosiahnutie príslušných cieľov.

(17)Európsky rok mládeže by mal byť ďalším impulzom na presadzovanie uznesenia Európskeho parlamentu o účinných opatreniach na zvýšenie ekologickosti programov Erasmus+ a Kreatívna Európa a Európskeho zboru solidarity [2019/2195(INI)], v ktorom sa zdôrazňuje, že program Erasmus+ má prostredníctvom svojej podpory formálneho a neformálneho vzdelávania a odbornej prípravy a činností zameraných na účasť mládeže zásadný význam pre zvyšovanie informovanosti Európanov, najmä mladých generácií, s cieľom povzbudiť ich k tomu, aby si vytvorili aktívny a informovaný postoj k udržateľnosti a príslušným politikám a aby sa z nich v budúcnosti stali angažovaní a uvedomelí občania; v tejto súvislosti zdôrazňuje významnú úlohu, ktorú zohrávajú mládežnícke organizácie a organizácie občianskej spoločnosti pri výmene najlepších postupov a realizácii projektov, ktoré zvyšujú informovanosť mladších generácií o udržateľnosti.

(18)Predsedníčka von der Leyenová vo svojom prejave o stave Európskej únie zdôraznila, že „Európa potrebuje všetkých svojich mladých ľudí“. Európsky rok by mal byť pri plnení svojich cieľov plne inkluzívny a mal by aktívne podporovať účasť ľudí s obmedzenými príležitosťami.

(19)Európsky rok mládeže je pevne zakotvený v zásadách uznaných v Charte základných práv Európskej únie (ďalej len „charta“). Cieľom Európskeho roka mládeže je predovšetkým zabezpečiť prostredníctvom opatrení a činností, ktoré sa v rámci neho realizujú, úplné dodržiavanie práva na rovnosť medzi ženami a mužmi a práva na nediskrimináciu na základe pohlavia, rasového alebo etnického pôvodu, náboženstva alebo viery, zdravotného postihnutia, veku alebo sexuálnej orientácie a podporovať uplatňovanie charty. V stratégii EÚ v oblasti práv dieťaťa a v Európskej záruke pre deti sa stanovuje nová norma pre zastupovanie detí a mladistvých a uznanie detí a mladých ľudí ako aktívnych občanov a činiteľov zmeny.

(20)S cieľom zabezpečiť, aby bol Európsky rok mládeže efektívne a účinne vykonávaný, mal by v maximálnej možnej miere využívať už existujúce mechanizmy realizácie. S cieľom optimalizovať pridanú hodnotu Európskeho roka by sa mali hľadať synergie a komplementárnosť, a to najmä medzi Európskym rokom a programami Únie vrátane programov s medzinárodným dosahom osobitne zameraných na mladých ľudí, programov bez nadnárodného alebo medzinárodného charakteru, najmä tých, ktoré sa týkajú vzdelávania a odbornej prípravy, športu, kultúry a médií, mládeže a solidarity, dobrovoľníckej zamestnanosti a sociálneho začlenenia, výskumu a inovácií, priemyslu a podnikania, digitálnej politiky, poľnohospodárstva a rozvoja vidieka, ktoré sa zameriavajú na mladých poľnohospodárov, životného prostredia a klímy, politiky súdržnosti, migrácie, bezpečnosti a medzinárodnej spolupráce a rozvoja, ako aj synergie a komplementárnosť s činnosťami členských štátov.

(21)Vytvorením prostredia na súbežné propagovanie uvedených cieľov na úrovni Únie, na vnútroštátnej, regionálnej a miestnej úrovni sa môže dosiahnuť lepšia súčinnosť a lepšie využitie zdrojov. V tejto súvislosti by mala Komisia poskytovať včasné informácie Európskemu parlamentu, Rade a členským štátom, Výboru regiónov, Európskemu hospodárskemu a sociálnemu výboru a orgánom a združeniam aktívnym v oblasti mládeže na úrovni Únie a úzko s nimi spolupracovať. S cieľom zabezpečiť európsky rozmer činností vykonávaných v rámci Európskeho roka mládeže sa členské štáty nabádajú aj k vzájomnej spolupráci.

(22)Európsky rok mládeže by sa mal zamerať aj na opatrenia a činnosti, ktoré predstavujú potenciálnu európsku pridanú hodnotu. Pojem európska pridaná hodnota sa má chápať v širšom zmysle a musí sa preukázať rôznymi spôsobmi, napríklad ak majú opatrenia alebo činnosti nadnárodný charakter, najmä pokiaľ ide o spoluprácu zameranú na dosiahnutie udržateľného systémového vplyvu, alebo prispievajú k európskej identite mladých ľudí, k zvyšovaniu ich povedomia a zodpovednosti za spoločné európske hodnoty a základné práva a ich schopnosti zúčastňovať sa na zastupiteľskej a participatívnej demokracii Únie.

(23)Na úrovni Únie sa pridelené finančné prostriedky potrebné na vykonávanie tohto rozhodnutia určia v rámci rozpočtu jednotlivých prispievajúcich programov v súlade s viacročným finančným rámcom na roky 2021 – 2027. Bez toho, aby boli dotknuté právomoci rozpočtového orgánu, by cieľom malo byť poskytnutie finančných prostriedkov na vykonávanie tohto rozhodnutia vo výške minimálne 8 miliónov EUR. S výhradou dostupnosti finančných prostriedkov je spolufinancovanie činností na podporu Európskeho roka mládeže z rozpočtu Únie v súlade s pravidlami, ktoré sa vzťahujú na príslušné programy, okrem iného najmä na program Erasmus+ a Európsky zbor solidarity, a v prípade potreby aj na iné programy Únie.